Efter 17 dage i Tham Luang-grotten i Thailand er alle 12 thailandske drenge og deres fodboldtræner nu reddet ud.

Det bekræfter den thailandske eliteenhed Thai Navy Seals på deres Facebook.

- 12 "Wild Boars" og deres træner er ude af grotten. Alle er i sikkerhed, lyder det i opslaget.

Redningen er kulminationen på tre dages intens redningsindsats i grottekomplekset, hvor over 1.000 redningsarbejdere har medvirket. Man mangler dog stadig at få tre dykkere og en læge ud af grotten, oplyser eliteenheden.

I gang i ni timer

Efter de første to dage med succesfulde redninger af i alt otte drenge, som nu er i karantæne på hospitalet i Chiang Rai og ved godt helbred, begyndte redningsindsatsen igen lidt over klokken fem tirsdag morgen dansk tid.

Læs også : Nu er otte drenge reddet ud af grotte: I dag gik det hurtigere en forventet

Her gik 19 dykkere ind i Tham Luang-grotten, og allerede omkring klokken 11 dansk tid, var den første dreng ude af grotten.

- Vi forventer at få de fire drenge og deres træner ud, lød det fra Narongsak Osottanakorn, der leder redningsarbejdet.

Selskab af elitesoldater og læge

Udover resten af fodboldholdet “Wild Boars” skal også en læge og tre thailandske elitesoldater ud fra grotten. De har opholdt sig knap fire kilometer inde i grotten sammen med drengene, siden fodboldholdet blev fundet den 2. juli.

Læs også : TIDSLINJE: 12 fodbolddrenge fanget i grotte i Thailand

Den thailanske eliteenhed, Thai Navy Seal skrev tidligere på dagen, at de forventer, at alle bliver reddet ud af grotten i dag.